Charles, par la grâce de Dieu, roy de France. A noz amez et féaulx conseillers les gens tenans et qui tiendront la court de nostre Parlement de nostre duchié de Bourgoigne, et gens de noz Comptes de nostre ville de Dijon, salut et dilection. L’humble supplication de nos bien amez les eschevins, bourgeois, manans et habitans de nostre chastel de Talant lez le dit Dijon avons reçeu, contenant que depuis trois ans en ça ou environ, nous leur avons octroyé noz lettres patentes en forme de chartre, contenant confirmation des previleges de piéça à eulx et à leurs prédécesseurs et successeurs, donnés par noz prédécesseurs ducs de Bourgoigne, et combien que nous ayons mandé et commis de les faire joyr et user de nostre dit octroy et confirmation, et que les dis supplians ayent eu en volonté de poursuivre envers vous la vérification et entérinement de nos dittes lettres; néantmoins, à raison de ce que les eschevins du dit Talant establis on en temps de l’octroy des dittes lettres étoient gens ignaires et non ayans connoissance en icelles matières, aussi que les occupations que les diz supplians ont despuis eues, tant pour le logis des gens de guerre de noz ordonnances qui ont esté logés, comme encores sont au dit Talant pour la garde et défense d’iceluy, que autres grandes charges à eulx survenues pour la réparation des fossés, murailles et autres fortiffications d’iceluy Talant, ils ont obmis de vous présenter noz dittes lettres et de vous requérir le dit entérinement et vériffication en dedans l’an de l’octroy d’icelles, et doubtent les dits supplians que si les dittes lettres ne sont par vous entérinées et vériffiées, qu’elles ne leur soient infructueuses au temps advenir, en leur très grand préjudice et dommage, ainsy qu’ils dient, et nous ont requis sur ce provision. Pour ce est il que nous, ce que dict est considéré, désirans icelles noz lettres estre entérinées et vériffiées et pourveoir aux diz exposans selon l’exigence du cas, vous mandons, et pour les causes que dessus, commendons et enjoignons par ces présentes que s’il vous appert de nos dittes lettres, en ce cas vous procédez à la vériffication et intérinement d’icelles, tout ainsy et par la forme et manière que eussiés fait, peu ou deu faire si elles vous eussent estées présentées, pour ce faire en dedans le dict an de l’octroy d’icelles. Car ainsy nous plaist il estre faict, et aus diz supplians l’avons octroyé et octroyons de grâce especial par ces présentes, nonobstant la négltgence par eulx commise sur la réquisition de la ditte vériffication et intérinement d’icelles lettres, de laquelle négligence pour les dittes causes, nous les avons relevés et les relevons par les dittes présentes, et quelconques lettres subrepticées, impétrées ou à impétrer à ce contraires. Donné à Dijon, le neuviesme jour de novembre l’an de grâce mil quatre cent quatre vingt et dix sept, et de nostre règne le quinziesme. § Par le Conseil, FELIX.